Charlie Chaplin komponerede selv musikken til mange af sine film. Ligesom den berømte amerikanske komponist Irving Berlin kunne Chaplin ikke nedskrive sine kompositioner, men måtte have en assistent til at udføre nedskrivningen. Hans kendteste melodier er »Smile« fra filmen Moderne Tider (1936), og »Limelight« der er temaet i filmen af samme navn (på dansk: Rampelys), (1952). I 1916 startede Chaplin et selskab med det formål at udgive hans kompositioner. Selskabets levetid var kort, men det nåede i 1916 at udgive tre kompositioner: »Oh! That Cello«, »There's Always One You Can't Forget« , og »The Peace Patrol March« Chaplin citerede/anvendte – ligesom mange store klassiske komponister – i sin musik ofte dele af andre komponisters værker, således for eksempel Brahms Ungarske Dans nr. 5 i ovennævnte »The Peace Patrol March«.